SMM จากพันล้านสู่หมื่นล้าน
จากบริษัทมูลค่าพันล้านสู่บริษัทมูลค่าหมื่นล้านทันที กรณีบริษัท สยามอินเตอร์มัลติมีเดีย จำกัด (มหาชน) หรือ SMM เพิ่มทุนจดทะเบียนแบบเฉพาะเจาะจง (PP) จำนวน 22,500 ล้านหุ้น ราคา 0.60 บาท รวมมูลค่า 13,500 ล้านบาท (จากเดิมอยู่ที่ 323.21 ล้านหุ้น) ให้กับ 1)บริษัท ทีม เอ โฮลดิ้ง 2 จำกัด จำนวน 21,500 ล้านหุ้น 2)รีวิน เพทายบรรลือ จำนวน 666.7 ล้านหุ้น 3)ณัฐพงศ์ ศีตวรรัตน์ จำนวน 333.3 ล้านหุ้น
27 ธ.ค. 2561

สำนักข่าวรัชดา
จากบริษัทมูลค่าพันล้านสู่บริษัทมูลค่าหมื่นล้านทันที กรณีบริษัท สยามอินเตอร์มัลติมีเดีย จำกัด (มหาชน) หรือ SMM เพิ่มทุนจดทะเบียนแบบเฉพาะเจาะจง (PP) จำนวน 22,500 ล้านหุ้น ราคา 0.60 บาท รวมมูลค่า 13,500 ล้านบาท (จากเดิมอยู่ที่ 323.21 ล้านหุ้น) ให้กับ 1)บริษัท ทีม เอ โฮลดิ้ง 2 จำกัด จำนวน 21,500 ล้านหุ้น 2)รีวิน เพทายบรรลือ จำนวน 666.7 ล้านหุ้น 3)ณัฐพงศ์ ศีตวรรัตน์ จำนวน 333.3 ล้านหุ้น
ส่วนแรก 21,500 ล้านหุ้น เป็นการชำระค่าสินทรัพย์ที่จะรับโอนมาจาก “ทีม เอ โฮลดิ้ง 2” มูลค่า 12,900 ล้านบาท นั่นคือธุรกิจผลิตและจำหน่ายสายไฟฟ้าและสายเคเบิลไฟฟ้า พร้อมโรงงานหลอมและรีดทองแดง (ผ่านบริษัท เฟ้ลปส์ ดอด์จ อินเตอร์เนชั่นแนล (ไทยแลนด์) จำกัด, บริษัท พีดีทีแอล เทรดดิ้ง จำกัด, บริษัท ไทย คอปเปอร์ ร็อด จำกัด) เข้ามาเป็นสินทรัพย์ใน SMM แลกกับการเปิดทางให้ “ทีม เอ โฮลดิ้ง 2” เข้ามาเป็นผู้ถือหุ้นใหญ่ 94.2%
เอาที่เข้าใจกันแบบง่าย ๆ คือเปิดทางให้ “ทีม เอ โฮลดิ้ง 2” เข้าจดทะเบียนในตลาดฯ ทางอ้อม (Backdoor Listing) นั่นเอง..!!
ส่วนอีก 1,000 ล้านหุ้น จัดสรรให้บุคคลทั้ง 2 ราย SMM จะได้รับเป็นเงินสด 600 ล้านบาท เพื่อนำมาชำระคืนหนี้เดิม 450 ล้านบาท และใช้เป็นเงินทุนหมุนเวียนและขยายกิจการ 150 ล้านบาท
ทว่าไฮไลต์..อยู่ที่เมื่อเพิ่มทุนสำเร็จ สถานะ SMM จะเปลี่ยนไปอย่างสิ้นเชิง..! เริ่มจากทุนจดทะเบียนจาก 323 ล้านบาท เพิ่มขึ้นเป็น 21,823 ล้านบาท สินทรัพย์รวมจาก 876 ล้านบาท เพิ่มเป็น 11,642 ล้านบาท รายได้รวมเฉลี่ยจากปีละประมาณ 300-400 ล้านบาท เพิ่มเป็นประมาณ 7,500-7,600 ล้านบาท (อ้างอิงจากงบการเงินทีม เอ โฮลดิ้ง 2)
ส่วนหนี้สินเดิม SMM จาก 697 ล้านบาท จะลดลงเหลือประมาณ 247 ล้านบาท (หลังใช้เงินจากการเพิ่มทุนใช้หนี้ 450 ล้านบาท) และด้วยราคาหุ้น SMM จากซื้อขายเฉลี่ยที่ระดับ 0.88-0.90 บาท ทำให้มูลค่าตลาด (มาร์เก็ตแคป) เฉลี่ย 280-290 ล้านบาท แต่ล่าสุดราคาหุ้น SMM อยู่ที่ 2.80 บาท ทำให้มาร์เก็ตแคปเพิ่มขึ้นเป็น 900 ล้านบาท และมีโอกาสทะลุ 1,000 ล้านบาท ได้เช่นกัน
ขณะที่โครงสร้างธุรกิจใหม่ จากเดิม SMM มีธุรกิจหลักคือ หนังสือการ์ตูน รายการทางโทรทัศน์และวิทยุ การซื้อขายสิทธิ์ถ่ายทอดสดทางโทรทัศน์และผ่านดาวเทียม จะมีธุรกิจผลิตและจำหน่ายสายไฟฟ้าและสายเคเบิลไฟฟ้า พร้อมโรงงานหลอมและรีดทองแดง เพิ่มเข้ามาเป็นธุรกิจหลักแทน..
ในแง่ผู้ถือหุ้น SMM การเพิ่มทุนครั้งนี้..อาจทำให้เกิดไดลูทชั่นเอฟเฟกต์เกือบ 100% แต่เมื่อแลกกับสินทรัพย์ที่เพิ่มเข้ามาเกือบ 100% ถือว่าคุ้มค่าอย่างยิ่ง..และเชื่อว่าหลังดีลนี้เสร็จสิ้น..จะได้เห็นกันชัดเจนยิ่งขึ้น
แต่..หากถามว่าราคาหุ้น SMM ตอนนี้เป็นยังไง..คงต้องบอกกันตรง ๆ ละว่า “อย่าเพิ่งใจร้อนกันเกินไป” เพลา ๆ มือกันสักนิด.!? รอกันบ้างก็ดีเหมือนกันนะ..!??
…อิ อิ อิ…